Hargaš, Ján, poslanec NR SR (2024-09-10):
Ďakujem pekne za slovo. Pán predsedajúci, vážené kolegyne, vážení kolegovia, vážený pán minister, rád by som sa vyjadril k tomu návrhu, ktorý tu máme dnes v druhom čítaní. Vyjadril som sa aj v prvom čítaní, už vtedy som povedal, že v zásade ide o dobrú vec. Je to iniciatíva, ktorá vznikla ešte za predošlej vlády. Mrzí ma, že tá implementácia sa nestíha v tom pôvodne navrhovanom termíne, preto sme sa aj v prvom čítaní k tomuto návrhu zdržali. Oceňujem, že teda namiesto posunu o dva roky sa to posunie iba o rok, ale stále, z princípu ja nemám veľmi rád tieto posuny účinnosti, pretože potom to aj nejak sa stáva takým precedensom a úradníci sa príliš začnú spoliehať na to, že to, čo je napísané v zákone, nakoniec aj tak nebude platiť, lebo veď keď nestihneme, tak si to posunieme. Takže z toho dôvodu sme aj na výbore sa v tomto prípade zdržali. A teda je to dobrá vec, ktorá uľahčí život, uľahčí život ľuďom, ktorí využívajú elektronické služby štátu, ale aj tým, ktorí, ktorí chcú fungovať nejak v papierovom styku, ale potrebujú nejaký výstup z elektronickej komunikácie nejak sformalizovať, o tom je tá zaručená konverzia, ale nie o tom som chcel. Ja už tu mám taký zvyk, ktorý sa týka odstraňovania byrokracie, a povedal som si, že do tretice všetko dobré, tak teraz to bude tretí pokus, keďže máme otvorený zákon o e-Governmente, tak by som na záver svojho vystúpenia, pán predsedajúci, rád predniesol doplňujúci návrh, ktorý teraz následne teda by som rád odôvodnil. No, situácia je teda taká a zopakujem to už aj tretíkrát, naozaj ma veľmi bude zaujímať, že aké sú dnes tie dôvody pre to, ak by sa to koalícia rozhodla nepodporiť. Situácia je taká, že pán Raši, tu sediaci, všetka česť za to, v roku 2018 zaviedol taký systém, že úrady si medzi sebou začali vymieňať údaje a vďaka tomu občania nemusia na tie úrady nosiť papiere, veľmi zjednodušene povedané, lebo tie úrady si medzi sebou vymenia údaje, tak nemusíte tam behať medzi nimi, medzi okienkami s papierom vy. Je to fajn vec, je to zabehnuté. Dvadsať takto, dvadsať výpisov sa takto podarilo odstrániť, že ľudia už nemusia dvadsať výpisov nosiť medzi úradmi. Čo ale nie je dotiahnuté, je, že stále tie úradné výpisy potrebujete niekde pri kontakte s komerčným sektorom, napríklad v banke, poisťovni, u telekomunikačného operátora. Tam stále od vás môžu chcieť výpis z obchodného registra, výpis z registra trestov, výpis z listu vlastníctva a tak ďalej a tak ďalej. Čiže vy aj tak na ten úrad musíte ísť, musíte si vyžiadať ten papier, doniesť ho do tej banky a tam si ho nejak zaarchivujú. No a je to riešiteľné. IT systémy na to štát má pripravené, úrady si tie dáta vedia vymieňať, takže tie dáta sú správne, sú korektné. Čo potrebujeme spraviť, je zaviesť legislatívu, ktorá by umožnila tieto informácie zdieľať aj týmto tretím subjektom. Čiže namiesto toho, aby ste vy ako občan nosili tie papiere medzi úradom a tou pobočkou, pobočkou banky, poisťovne a tak ďalej, tak tá pobočka banky, poisťovne a tak ďalej s vaším súhlasom bude môcť nahliadnuť do tých štátnych evidencií a pozrieť si, že aké údaje máte napríklad v obchodnom registri, v registri trestov a tak ďalej. Čiže systémy na to máme. Je to zabehnuté v rámci štátnej správy, stačí to rozšíriť do komerčnej sféry, aj záujem z tej komerčnej sféry o takéto niečo je. A že to nie je nejaká malichernosť, tak o tom svedčia dáta, ktoré sme si vyžiadali aj z pobočiek Slovenskej pošty, pretože keď chcete takýto výpis získať a zaniesť ho niekam, tak často chodíte práve na pobočku Slovenskej pošty, kde takéto výpisy vydávajú: výpis z obchodného registra, registra trestov a tak ďalej. No a platí už niekoľko rokov, že takýchto výpisov sa každoročne vydá asi 350-tisíc. Čiže 350-tisíc papierov si ľudia musia požiadať, lebo ich niekde potrebujú. Nepotrebujú ich na úradoch, lebo tie úrady už tieto dáta majú, čiže potrebujú ich práve tam, kde dneska štátne údaje nedotekajú. Celkovo na poplatkoch ľudia zaplatia za týchto 350-tisíc výpisov jeden a pol milióna eur za rok 2023, podobne to bolo aj v roku 2022. Keď sme predkladali tento náš návrh zákona, aby sme tieto údaje sprístupnili aj komerčnej sfére a ľudí odbremenili od toho zbytočného nosenia papierov, vypočítali sme pomerne precízne v doložke vplyvov, že zavedením takejto zmeny by sa podarilo ľuďom na Slovensku ušetriť štyri a pol milióna eur. To je hodnota strateného času, to je hodnota správnych poplatkov, cestovného a tak ďalej. Jednoducho kalkulácia, ktorá sa štandardne robila pri iných zákonoch, tak v tomto prípade sme ju spravili tiež. Vychádza nám to na úsporu štyri a pol milióna eur. No a s týmto tu už chodíme pomaly ako na klavír, pretože mne to príde naozaj veľmi zvláštne. Toto nie je nejaká téma, ktorá je politicky nejak zafarbená, že to nie je nejaká progresívna agenda alebo veľmi sociálna agenda alebo národnostná agenda. Ja neviem, či má prívlastok byrokracia. Byrokracia je za mňa, teda jediný prívlastok má, že je otravná. Čiže toto je návrh, ktorý pomôže ľuďom odstrániť otravnú byrokraciu bez ohľadu na to, koho v tejto sále volili. Priniesli sme to v januári, vo februári sa o tom rokovalo. Vtedy dokonca niektorí koaliční poslanci boli proti, to ma teda naozaj prekvapilo, že niektorých takých tvrdých zástancov byrokracie tu máme, že dokonca ju chránia vlastným telom v tomto parlamente, že boli proti tomuto návrhu zákona. Potom sa už trošku polepšili. Mali sme druhú šancu, keď pani ministerka Saková predkladala zákon na boj proti byrokracii, tak sme teda dali tiež tento pozmeňujúci návrh, že keď bojujeme proti byrokracii, tak bojujme aj s touto časťou byrokracie. Vtedy tu pani Saková bola ako navrhovateľka alebo teda predkladateľka zákona a povedala, že teda ona by aj veľmi rada, že jej sa to páči. Hovorila aj za vás, pán minister, že aj vám sa to teda páči, dovolila to povedať, že teda aj vám sa to páči a že teda určite s nami budete diskutovať a že si to osvojíte, keď najbližšie budete robiť novelu zákona o e-Governmente. Tí bystrejší a ktorí ma počúvajú teraz, si všimli, že vlastne rokujeme o zákone o e-Governmente, máme tu vládny návrh zákona o e-Governmente, ale, žiaľ, toto odstraňovanie byrokracie tam stále nevidím. Takže prešlo šesť mesiacov, odkedy naposledy sme sa o tomto rozprávali, v marci pani ministerka Saková hovorila, že jej sa to páči, vám sa to páči, pán minister, a že teda keď najbližšie otvoríte zákon o e-Governmente, tak to tam teda zapracujete, lebo je to super vec. A ja s vami súhlasím, že je to super vec, len ste to tam nezapracovali.	Takže na tretí pokus to teda navrhnem ako doplňujúci návrh k tomuto, k tomuto, k tomuto zákonu. A keď som teda dal prívlastok tej byrokracii, že je otravná, ja možno aj rozumiem, že aj vás to otravuje, keď stále s tým takto chodím, pán minister, že už tretíkrát s tým istým. Tak budeme aj my musieť byť otravní ako tá byrokracia, lebo to považujem za nejaké plnenie našej, nášho poslania, s čím nás sem ľudia vyslali, že ľudia nás sem vyslali, aby sme im pomáhali zlepšovať život. A ja si myslím, že toto by im pomohlo, že by im to zlepšilo život. A teda budem otravný ako byrokracia a budem s tým chodiť dovtedy, kým si ten návrh buď neosvojíte, alebo neprídete ešte s niečím lepším, čo ja veľmi rád, veľmi rád podporím. Takže už teraz avizujem, že v prípade, že tento pozmeňujúci návrh alebo doplňujúci návrh neprejde, tak na októbrovej schôdzi sa vidíme opäť a opäť budem pripomínať to, že už sme tu dávno mohli mať odstránených 350-tisíc výpisov, ktoré sa dneska zbytočne vydávajú, zbytočne ľudia chodia na úrady tieto papiere si pýtať a potom ich niekam nosiť. Už sme to mohli mať dávno spravené, keby ste chceli. A všimol som si, že teraz posledné dni strana HLAS má takú veľkú kampaň, ako robí pre ľudí. Údajne teda oveľa viac ako tá zlá progresívna vláda úradníkov okolo pána premiéra Ódora, že teda HLAS robí pre ľudí. No tak ja tu mám jeden konkrétny príklad, kde už ste to dávno mohli zimplementovať, keby sa vám chcelo, už ste dávno mohli tým ľuďom uľahčiť životy. A najabsurdnejšie na tom mne príde to, že je to v skutočnosti iba rozšírenie iniciatívy, ktorú tu sám pán minister Raši v roku 2018 začínal. Stavať na tom, čo ste sám začali, mne príde akoby zmysluplné, jedine, že by ste to neprijali len preto, že to je opozičný návrh a proste ješitnosť vám možno nedovolí. Už naozaj neviem, že ktorá výhovorka, lebo už sú to výhovorky. Viete, už keď sa o tom bavíme trištvrte roka, už mi to prídu ako výhovorky. Či to je rozpočet, no tak za trištvrte roka sa dá vyriešiť aj rozpočet. Navyše toto opatrenie sa samo zaplatí. Hovorili ste, že čas, že potrebujete čas si to premyslieť. No tak pol roka prešlo, za pol roka nikto z ministerstva nás nejak nekontaktoval, že by sa o tom chcel nejak rozprávať. Návrh tam máte, máte tam dôvodovku, stačí to okopírovať, prepísať hlavičku, že to neni poslanecký návrh pána Hargaša, ale je to vládny návrh. Hovorili ste, že to chcete do návrhu novely zákona o e-Governmente, no tak máme tu novelu zákona o e-Governmente, nedali ste to tam, tak neviem, čo ešte bude, neviem, počasie možno ešte môže byť dôvod, prečo sa vám to nechce robiť. Naozaj mi to príde už trochu, trochu zvláštne. Takže ja som pripravený na konštruktívnu debatu. Ak sa chcete o tom rozprávať, ten zákon, ako som hovoril, prvýkrát som ho navrhoval v januári, čiže osem mesiacov už to, už to je na stole, je to domyslené, je to len stavanie na tých systémoch, ktoré už dneska ministerstvo má. Je to pokračovanie iniciatívy, ktorú ste sám začali. Veľmi rád si vypočujem nejaké konštruktívne návrhy alebo konštruktívnu oponentúru k tomuto návrhu. Naozaj budem, budem, budem tomu rád. Ja si myslím, že ak padne argument peniazmi, tak opakujem, tento zákon sa sám vráti na základe tej analýzy prínosov a nákladov. A asi by som povedal, že nepoďme radšej do debaty o peniazoch, pretože sa budeme musieť baviť o tom, že keď sú peniaze na lietanie vládnym špeciálom na futbal alebo na ministerstvo športu s predraženým nájmom, tak si myslím, že peniaze na odstraňovanie zbytočnej byrokracie, ktorá ľudí otravuje, by sa tu nájsť mohli. Ďakujem a teraz by som pristúpil k prečítaniu doplňujúceho návrhu. V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladám nasledujúci doplňujúci návrh k vládnemu návrhu zákona, ktorým sa mení a dopĺňa zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov a ktorým sa menia a dopĺňajú niektoré zákony v znení zákona č. 301/2023 Z. z., tlač 309. Vo vládnom návrhu zákona navrhujem tieto doplnenia: Za čl. I sa vkladá nový čl. II, ktorý znie: „Čl. II Zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení zákona č. 214/2014 Z. z., zákona č. 29/2015 Z. z., zákona č. 130/2015 Z. z., zákona č. 273/2015 Z. z., zákona č. 272/2016 Z. z., zákona č. 374/2016 Z. z., zákona č. 238/2017 Z. z., zákona č. 69/2018 Z. z., zákona č. 313/2018 Z. z., zákona č. 211/2019 Z. z., zákona č. 134/2020 Z. z., zákona č. 416/2020 Z. z., zákona č. 325/2022 Z. z. a zákona č. 301/2023 Z. z. sa dopĺňa takto: 1. V § 10 sa odsek 11 dopĺňa písmenom k), ktoré znie: „k) poskytovanie údajov podľa písmena j), so súhlasom osoby, ktorej sa takéto údaje týkajú, tretej strane,”. 2. § 55 sa dopĺňa odsekom 6, ktorý znie: „(6) Správca modulu procesnej integrácie a integrácie údajov poskytuje údaje z informačných systémov, z ktorých sú orgány verejnej moci pri svojej úradnej činnosti povinné a oprávnené získavať a používať údaje29aa) vždy aj spôsobom a v rozsahu podľa § 10 ods. 11 písm. j) a k); na poskytovanie týchto údajov vytvorí správca modulu procesnej integrácie a integrácie údajov verejne dostupné aplikačné rozhranie. Údaje podľa prvej vety sú použiteľné na právne účely rovnako, ako sú použiteľné na právne účely pre orgán verejnej moci podľa osobitného predpisu.29ab) Poznámky pod čiarou k odkazom 29aa a 29ab znejú: „29aa) § 1 ods. 3 a 4 zákona č. 177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov (zákon proti byrokracii) a o zmene a doplnení niektorých zákonov v znení neskorších predpisov. 29ab) § 1 ods. 1 zákona č. 177/2018 Z. z. v znení zákona č. 310/2021 Z. z.” 3. Za § 60j sa vkladá § 60k, ktorý vrátane nadpisu znie: „§ 60k Prechodné ustanovenia k úpravám účinným od 1. júla 2025 (1) Správca modulu procesnej integrácie a integrácie údajov zabezpečí plnenie povinnosti podľa § 55 ods. 6 najneskôr od 1. septembra 2025, pričom aplikačné rozhranie a popis jeho použitia sprístupní najneskôr do 1. júla 2025. (2) Postup a podmienky, ktoré musia byt' podľa predpisov o informačných technológiách vo verejnej správe a tohto zákona splnené na poskytovanie údajov podľa § 10 ods. 11 písm. k) zverejňuje ministerstvo investícií na svojom webovom sídle a na ústrednom portáli.“.“ Nasledujúci novelizačný článok sa primerane prečísluje. Nový čl. II nadobúda účinnosť' 1. júla 2025, čo sa premietne do ustanovenia o účinnosti. Ďakujem, pán predsedajúci, skončil som s čítaním doplňujúceho návrhu.